Author: bibliografija
Company: COMPANY

Josvainių bažnyčią šildė plojimai Šviesuoliams
Josvainių seniūnijos bendruomenė išrinko ir iškilmingai pagerbė savo Šviesuolius. Miestelio Visų Šventųjų bažnyčios didingi skliautai aidėjo nuo šiems žmonėms skirtų gražių ir šiltų žodžių.
Šventinį vakarą išrinktiems geradariams buvo suteikti Šviesuolių vardai, įteiktos Gerumo angelo statulėlės bei Gerumo laiškai - padėkos.
Pirmąjį Gerumo laišką josvainiškiams skyrė rajono savivaldybės merė Nijolė Naujokienė. Ji dėkojo už darbštumą, idėjas, senųjų tradicijų puoselėjimą ir naujų kūrimą, mokėjimą linksmintis bei gebėjimą lyderiauti.
Josvainių Visų Šventųjų parapijos klebonas Edvinas Rimavičius savąjį laišką skyrė pamąstymams apie adventą bei artėjančias Kalėdas.
Gausiais plojimais šviesuoliams už jų gerus darbus dėkojo į bažnyčią susirinkę per 200 žmonių.
Labiausiai nusipelniusius ir pagarbos vertus savųjų bendruomenių žmones šįmet rinko Josvainių, Skaistgirių, Kunionių, Angirių, Vainikų ir Svilių kaimų gyventojai.
Josvainiečiai garbingą Šviesuolio vardą suteikė savosios bendruomenės centro pirmininkei mokytojai Onutei Jačiunskienei.
Svilių kaimo gyventojai Šviesuolių vardą skyrė ūkininkams Reginai ir Algiui Kambarams, Skaistgiriai - felčerei Irenai Babenskienei, Vainikai - bibliotekininkei Angelei Edrikaitienei, kunioniškiai - žemės ūkio bendrovės „Nabagėlis“ vadovui Stasiui Valantinui, Angiriai - iš šių vietovių kilusiam Kėdainių rajono vartotojų kooperatyvo pirmininkui Rimvydui Rasčiauskui.
Į iškilmes susirinko penki iš šešių išrinktųjų Šviesuolių - nebuvo tik užsienin, kaip tyčia, turėjusio išvykti R. Rasčiausko.
Josvainių miestelyje gyvenanti Elena Žebrauskienė paskelbta dvidešimt pirmojo amžiaus knygneše. Sunkiai sergantis šios moters vyras Boleslovas nepajėgia vaikščioti, tad žmona jam iš bibliotekos neša knygas. Žebrauskai bibliotekoje lankosi jau 26 metus. 
Šįmet, Elenos padedamas, Boleslovas perskaitė 55 knygas. Vyriškiui nesutrukdė net tai, kad sunki liga pakirto vienos akies regėjimą.
Kultūros centro kolektyvas padėkojo savo rėmėjams - Viktorui Gaižauskui ir Ričardui Vaitkevičiui.
Susirinkusieji klausėsi Panevėžio muzikinio teatro styginių kvarteto bei solistų Vidos Taurinskaitės ir Algirdo Bagdonavičiaus atliekamų kūrinių.
Visi šventės dalyviai buvo palaiminti kunigo ir apdovanoti mažais angeliukais.
Josvainių seniūnijos Šviesuoliai išrinkti jau antrus metus iš eilės - viliamasi, kad tai taps gražia nuolatine tradicija.
Kėdainių mugė, 2008, gruod. 10, p. 1, 3